NARIADENIE KOMISIE (ES) č 1092/2005
z 12. júla 2005,
ktorým sa pozastavuje režim preddavkovej platby pomoci na kompenzáciu straty na výnosoch z predaja v odvetví banánov na rok 2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi (1), a najmä na jeho článok 14,
keďže:
(1)
Články 4, 5 a 7 nariadenia Komisie (EHS) č. 1858/93 (2) obsahujú ustanovenia, ktoré sa uplatňujú pri predkladaní žiadostí o preddavky v rámci režimu pomoci na kompenzáciu straty na výnosoch z predaja v odvetví banánov podľa článku 12 nariadenia (EHS) č. 404/93.
(2)
Ceny v týchto pestovateľských regiónoch Spoločenstva sú citeľne vyššie ako ceny, ktoré sú známe z obdobia zodpovedajúceho predchádzajúcim rokom, a držia sa na relatívne vysokej úrovni. Pokračovanie tejto situácie povedie v príhodnej chvíli k tomu, že sa stanoví výška kompenzačnej pomoci na rok 2005, ktorá bude výrazne nižšia ako čiastky stanovené za posledné roky. Stanovenie výrazne nižšej pomoci bude mať za následok, že výrobcom vznikne povinnosť uhradiť veľkú časť súm, ktoré prijali ako preddavok. Výrazné zníženie jednotkovej výšky preddavkov stanovenej nariadením Komisie (ES) č. 703/2005 zo 4. mája 2005, ktorým sa stanovuje výška kompenzačnej pomoci pre banány vypestované a predané v Spoločenstve počas roka 2004, ako aj jednotková výška preddavkov na rok 2005 (3), neumožňuje riešenie následkov podobnej situácie.
(3)
S cieľom chrániť finančné záujmy Spoločenstva a predísť tomu, aby producentom vznikla dodatočná povinnosť uhradiť preddavky, by sa malo pozastaviť uplatňovanie ustanovení, ktoré sa týkajú predkladania žiadostí o preddavky, a vyplatenie týchto preddavkov stanovených nariadením (EHS) č. 1858/93. So zreteľom na tieto ciele by sa malo pozastaviť uhrádzanie preddavkov na tie banány, ktoré sa predali po 30. apríli 2005, ako aj predkladanie nových žiadostí.
(4)
Preto sa toto nariadenie bude uplatňovať od 1. júla 2005.
(5)
Opatrenia stanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
Predkladanie žiadostí o preddavky na kompenzačnú pomoc podľa článkov 4, 5 a 7 nariadenia (EHS) č. 1858/93 sa pozastavuje, pokiaľ ide o rok 2005.
Článok 2
Na základe výnimky z článku 10 nariadenia (EHS) č. 1858/93 sa neuhrádzajú preddavky na kompenzačnú pomoc na tie banány, ktoré sa predali po 30. apríli 2005.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. júla 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. júla 2005